Gandia presenta els principals artistes d'Escena Gandia i el Pirata Rock
19 gener 2018

## Gandia presenta els principals artistes d'Escena Gandia i el Pirata Rock19 gener 2018Última actualització: 14 juliol 2025

![](../gestion/img/_AO_2063-copia.jpg)  
  

L'alcaldessa de Gandia i màxima responsable en matèria de Turisme, Diana Morant, ha comparegut aquesta en la sala de rodes de premsa de Fitur per presentar els principals artistes que actuaran en el cicle musical Escena Gandia i el Festival Pirata Rock.  
  
Morant ha estat acompanyada en la seua compareixença per Pepe Morant, màxim responsable de Produceme, empresa que gestiona Escena Gandia i per Duke Abengózar, representant de l'organitzadora del Pirata Rock.  
  
"Com a alcaldessa d'aquesta ciutat estic especialment contenta perquè els organitzadors d'ambdós tornen a apostar per Gandia i tornen a invertir en la nostra ciutat a causa dels bons resultats collits l'any anterior i també perquè Gandia els ha donat seguretat i confiança" va declarar Diana Morant, qui ha afegit que "el govern que presidisc és conscient de la importància que per al turisme de la nostra ciutat té una bona oferta de música i oci, i sempre ha considerat que la realització d'aquest tipus d'activitats és molt positiva perquè permet dinamitzar la zona en la qual se celebren i perquè es constituïx com una alternativa d'oci per a veïns i turistes".  
  
Pel que fa al cicle d'Escena Gandia celebrat l'any passat, les dades indiquen que va tindre un impacte econòmic de 900.000 euros i una mitjana de 16.750 assistents (54% de la Comunitat Valenciana; 41% de la resta del país, i 5% estrangers) encara que la previsió per a aquesta edició és d'uns 20.000 assistents i els organitzadors invertiran prop d'1,2 milions d'euros en la iniciativa.  
  
Diana Morant ha explicat que tal com es va anunciar en el seu dia, s'aprofitaria Fitur per a anunciar alguns dels artistes del cicle Escena Gandia.  
D'aquesta manera, Gandia acollirà l'estiu que dins el cicle Escena Gandia els concerts d'Enrique Bunbury, qui donarà a conéixer el seu últim treball 'Expectatives' el dia 4 d'agost en un concert únic a la Comunitat Valenciana.  
L'altre artista confirmat per al cicle serà Raphael, que actuarà el 22 de juliol dins de la Gira 'Loco por cantar'.  
  
Després de l'anunci, Pepe Morant ha declarat "Aquest projecte ha crescut amb Gandia i estem encantats. Hem tingut un any per desenvolupar noves propostes de la mà de professionals del sector de Gandia que ens han assessorat per millorar. Mantenim l'espai però tindrem més serveis com una grada per a 1.000 persones i una zona "village" amb gastronomia de la Safor perquè els que acudisquen als concerts gaudisquen dels plats típics de la zona. A tot això se suma un nou escenari que estarà situat a la zona "village" on actuaran grups novells de la zona per ajudar-los a créixer".  
"Aquest any allarguem el cicle i tindrem més activitats que no només seran musicals. Un cop més agraïm a l'Ajuntament, col·laboradors i patrocinadors el treball que realitzen perquè Escena Gandia siga una realitat un any més".  
  
Pel que fa al festival Pirata Rock, Diana Morant ha explicat que s'emmarca en el circuit dels concerts de l'Agència Valenciana de Turisme denominat Terra de Festivals, dins de l'interés de l'AVT de promocionar aquest tipus d'esdeveniments musicals.  
  
Sobre aquesta iniciativa, l'alcaldessa va recordar que Pirata Rock va celebrar la seua primera edició l'estiu passat a Gandia, a la ciutat, al polígon Benieto, amb una proposta que "encaixa perfectament amb el nostre objectiu de potenciar la cultura i les activitats musicals al centre de la ciutat per tal d'atraure els turistes que estan a la platja i que puguen conéixer la nostra ciutat fomentant d'aquesta manera del Turisme urbà".  
La intenció del festival és integrar-se en la ciutat, en els seus comerços, en els seus establiments, als bars i restaurants. De fet, els organitzadors estan estudiant accions en aquest sentit perquè el públic que ve de fora puga conéixer Gandia.  
"És cert que el primer any va ser dur, com qualsevol primer any de festival, com els seus mateixos organitzadors afirmen, però el cicle va acabar sent un veritable èxit, superant fins i tot les expectatives" va explicar Morant que va recordar que van acollir a 8.000 persones per dia quan realment esperaven 6.500 sent el 45% de fora de la Comunitat Valenciana. Per a la present edició, els organitzadors esperen arribar als 11.000 assistents, generant un impacte econòmic de més d'un milió d'euros i creant uns 200 llocs de treball directes i 400 indirectes, a través de subcontractes.  
La segona edició, que se celebrarà els dies 19, 20 i 21 de juliol. Comptarà aquest cop a artistes internacionals i tindrà dos escenaris al polígon Benieto. La zona d'acampada serà al recinte firal.  
  
Finalment, Duke Abengózar ha agraït a l'Ajuntament de Gandia l'oportunitat que va suposar la primera edició. "Aquest any canviarem la zona d'acampada, ja que l'any passat vam omplir les 3.000 places disponibles cada dia. Aquest any serà al parc de l'Est perquè esperem entre 6.000 i 7.000 persones a la zona d'acampada. A més, acostant aquesta zona a la ciutat, volem dinamitzar la zona". A manera d'avanç, Abengózar explicar sense avançar el nom del grup que "tindrem un concert molt emotiu, pel grup que tocarà i perquè segurament no els tornarem a veure junts durant un temps".  
Els abonaments i entrades per al Festival es poden adquirir ja a [www.piratarock.com/entradas](http://www.piratarock.com/entradas).